CELEX: 32011D0629
Language: sl
Date: 2011-09-20 00:00:00
Title: 2011/629/EU: Izvedbeni sklep Komisije z dne 20. septembra 2011 o spremembi Priloge D k Direktivi Sveta 88/407/EGS glede trgovine znotraj Unije s semenom domačih živali iz vrst govedi, odpremljenim iz osemenjevalnih središč za pridobivanje in skladiščenje semena (notificirano pod dokumentarno številko C(2011) 6425)  Besedilo velja za EGP

24.9.2011   
            
            
               SL
            
            
               Uradni list Evropske unije
            
            
               L 247/22
            
         IZVEDBENI SKLEP KOMISIJE
   z dne 20. septembra 2011
   o spremembi Priloge D k Direktivi Sveta 88/407/EGS glede trgovine znotraj Unije s semenom domačih živali iz vrst govedi, odpremljenim iz osemenjevalnih središč za pridobivanje in skladiščenje semena
   (notificirano pod dokumentarno številko C(2011) 6425)
   (Besedilo velja za EGP)
   (2011/629/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 88/407/EGS z dne 14. junija 1988 o zahtevah za zdravstveno varstvo živali, ki veljajo za promet med državami članicami Evropske skupnosti in za uvoz semena domačih živali iz vrst govedi (1), ter zlasti drugega odstavka člena 17 Direktive,
   ob upoštevanju naslednjega:
   
               (1)
            
            
               Direktiva 88/407/EGS določa pogoje za zdravstveno varstvo živali, ki se med drugim uporabljajo za trgovino znotraj Unije s semenom domačih živali iz vrst govedi, in vzorce veterinarskih spričeval za tako trgovino z navedenim blagom.
            
         
               (2)
            
            
               Z Direktivo 88/407/EGS, kakor je bila spremenjena z Direktivo Sveta 2008/73/ES (2), je bil uveden poenostavljen postopek za uvrstitev na seznam osemenjevalnih središč za pridobivanje in skladiščenje semena v državah članicah.
            
         
               (3)
            
            
               Poleg tega Direktiva 88/407/EGS določa, da države članice sprejem semena pogojujejo s predložitvijo veterinarskega spričevala, ki ga v skladu s Prilogo D izpolni uradni veterinar v državi članici, v kateri je bilo seme odvzeto. Navedena priloga za trgovino znotraj Unije s semenom domačih živali iz vrst govedi določa tri različne vzorce veterinarskih spričeval, in sicer D1, D2 in D3.
            
         
               (4)
            
            
               Prilogo D k Direktivi 88/407/EGS je zato treba spremeniti, da se upošteva poenostavljeni postopek za uvrstitev na seznam osemenjevalnih središč za pridobivanje in skladiščenje semena v državah članicah.
            
         
               (5)
            
            
               Sklep Komisije 2010/470/EU (3) določa vzorce veterinarskih spričeval za trgovino znotraj Unije s semenom, jajčnimi celicami in zarodki enoprstih kopitarjev, ovc in koz ter jajčnimi celicami in zarodki prašičev. Namen navedenega sklepa je bil zagotoviti popolno sledljivost zadevnega blaga, odvzetega v osemenjevalnem središču za pridobivanje semena in odpremljenega iz osemenjevalnega središča za skladiščenje semena, ki je lahko del osemenjevalnega središča za pridobivanje semena, odobrenega z drugo številko odobritve središča.
            
         
               (6)
            
            
               Zaradi usklajenosti zakonodaje Unije je treba pri veterinarskih spričevalih za trgovino znotraj Unije s semenom domačih živali iz vrst govedi upoštevati strukturo vzorcev veterinarskih spričeval iz Sklepa 2010/470/EU.
            
         
               (7)
            
            
               Zlasti vzorec veterinarskega spričevala iz Priloge D3 zadeva trgovino znotraj Unije s semenom in zalogami semena domačih živali iz vrst govedi, odpremljenimi iz osemenjevalnih središč za pridobivanje in skladiščenje semena.
            
         
               (8)
            
            
               Za zagotovitev popolne sledljivosti semena je treba vzorec veterinarskega spričevala iz Priloge D3 dopolniti z dodatnimi zahtevami glede izdaje spričeval in uporabljati le za trgovino s semenom, odvzetim v osemenjevalnem središču za pridobivanje semena in odpremljenim iz osemenjevalnega središča za skladiščenje semena, ki je lahko del osemenjevalnega središča za pridobivanje semena, odobrenega z drugo številko odobritve središča.
            
         
               (9)
            
            
               Prav tako je treba prilagoditi datume v naslovih spričeval iz prilog D2 in D3, ki se navezujejo na zaloge semena, odvzetega, pripravljenega in skladiščenega pred 31. decembrom 2004, da se upoštevajo določbe člena 2(1) in (2) Direktive Sveta 2003/43/ES z dne 26. maja 2003 o spremembi Direktive 88/407/EGS o zahtevah v zvezi z zdravstvenim varstvom živali za trgovanje med državami članicami Evropske skupnosti ter uvoz semena domačega goveda (4).
            
         
               (10)
            
            
               Poleg tega je treba vzorce veterinarskih spričeval iz prilog D1 in D2 prilagoditi strukturi vzorcev veterinarskih spričeval iz Sklepa 2010/470/EU.
            
         
               (11)
            
            
               Prilogo D k Direktivi 88/407/EGS je zato treba ustrezno spremeniti.
            
         
               (12)
            
            
               Za zagotovitev nemotene trgovine, je treba v prehodnem obdobju pod nekaterimi pogoji dovoliti uporabo veterinarskih spričeval, izdanih v skladu s Prilogo D k Direktivi 88/407/EGS, ki se uporabljajo do 31. oktobra 2011.
            
         
               (13)
            
            
               Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJI SKLEP:
   Člen 1
   Priloga D k Direktivi 88/407/EGS se nadomesti z besedilom iz Priloge k temu sklepu.
   Člen 2
   V prehodnem obdobju do 31. decembra 2011 lahko države članice odobrijo trgovino s semenom in zalogami semena domačih živali iz vrst govedi, ki jih spremlja veterinarsko spričevalo, izdano najpozneje 31. oktobra 2011 v skladu z vzorci iz Priloge D k Direktivi 88/407/EGS, ki se uporabljajo do 31. oktobra 2011.
   Člen 3
   Ta sklep se uporablja od 1. novembra 2011.
   Člen 4
   Ta sklep je naslovljen na države članice.
   
      V Bruslju, 20. septembra 2011
      
         
            Za Komisijo
         
         John DALLI
         
            Član Komisije
         
      
   
   
      (1)  UL L 194, 22.7.1988, str. 10.
   
      (2)  UL L 219, 14.8.2008, str. 40.
   
      (3)  UL L 228, 31.8.2010, str. 15.
   
      (4)  UL L 143, 11.6.2003, str. 23.
   
      PRILOGA
      „
            PRILOGA D
            
               VZORCI VETERINARSKIH SPRIČEVAL ZA TRGOVINO ZNOTRAJ UNIJE
            
         
         
            PRILOGA D1
            
               Vzorec veterinarskega spričevala, ki se uporablja za trgovino znotraj Unije s semenom domačih živali iz vrst govedi, odvzetim, pripravljenim in skladiščenim v skladu z Direktivo Sveta 88/407/EGS, kakor je bila spremenjena z Direktivo 2003/43/ES, ter odpremljenim iz osemenjevalnega središča za pridobivanje semena, v katerem je bilo seme odvzeto
            
            
               
            
               
         
         
            PRILOGA D2
            
               Vzorec veterinarskega spričevala, ki se uporablja od 1. januarja 2005 za trgovino znotraj Unije z zalogami semena, ki je bilo odvzeto, pripravljeno in skladiščeno pred 31. decembrom 2004 v skladu z določbami Direktive Sveta 88/407/EGS, ki se uporabljajo do 1. julija 2004, in s katerim se trguje po navedenem datumu v skladu s členom 2(2) Direktive 2003/43/ES ter je bilo odpremljeno iz odobrenega osemenjevalnega središča za pridobivanje semena, kjer je bilo seme odvzeto
            
            
               
            
               
            
               
         
         
            PRILOGA D3
            
               Vzorec veterinarskega spričevala za trgovino znotraj Unije s semenom domačih živali iz vrst govedi, ki je bilo odvzeto, pripravljeno in skladiščeno v skladu z Direktivo Sveta 88/407/EGS, kakor je bila spremenjena z Direktivo 2003/43/ES, ter z zalogami semena, ki je bilo odvzeto, pripravljeno in skladiščeno pred 31. decembrom 2004 v skladu z določbami Direktive Sveta 88/407/EGS, ki se uporabljajo do 1. julija 2004, in s katerim se trguje po navedenem datumu v skladu s členom 2(2) Direktive 2003/43/ES ter je bilo odpremljeno iz osemenjevalnega središča za skladiščenje semena
            
            
               
            
               
            
               
         “